[Video] Rowers steel peperduur horlosies by MenlynDie winkel waarop die rowers toegeslaan het. Foto: Verskaf Die Pretoria-polisie ondersoek ŉ saak van sakeroof nadat ŉ juwelierswarewinkel Maandagaand in Menlyn Mall in die ooste van die stad beroof is. Kapt. Colette Weilbach, polisiewoordvoerder, het gesê vier onbekende verdagtes, wat mussies en pette gedra het, het omstreeks 18:00 op die winkelsentrum toegeslaan. “Die verdagtes is na die Vault-winkel waar hulle ŉ hamer gebruik het om die vertoonvenster stukkend te slaan. ŉ Aantal Rolex-horlosies is gesteel,” het Weilbach gesê. “Veiligheidsbeamptes het probeer om die verdagtes voor te keer toe hulle in twee voertuie op vlug geslaan het. Die verdagtes het skote op veiligheidswagte gevuur.” Volgens Weilbach is niemand in die voorval beseer nie. Die Brooklyn-polisie ondersoek die saak. Niemand is nog in verband met die rooftog in hegtenis geneem nie.